KOMISSION KERTOMUS EUROOPAN PARLAMENTILLE komission 30. vuosikertomus Euroopan parlamentille polkumyynnin ja tukien vastaisista EU:n toimista ja suojatoimenpiteistä (2011) /* COM/2012/0599 final */





Johdanto Tämä vuoden 2011 kertomus annetaan Euroopan parlamentille sen polkumyynnin vastaisista Euroopan unionin toimista 16. joulukuuta 1981 antaman päätöslauselman ja Euroopan parlamentin teollisuus-, ulkomaankauppa-, tutkimus- ja energiavaliokunnan mietinnön johdosta. Tässä lyhyessä kertomuksessa esitetään yleiskatsaus vuoden 2011 merkittävimpiin tapahtumiin, ja sitä täydentää edellisten vuosien tapaan komission yksiköiden laatima yksityiskohtaisempi valmisteluasiakirja liitteineen. Kertomus noudattelee valmisteluasiakirjan yleistä rakennetta ja kaikkia otsikkoja, jotta kattavampia tietoja on helpompi etsiä. Käsillä oleva kertomus ja koko valmisteluasiakirja ovat saatavilla osoitteessa http://ec.europa.eu/trade/issues/respectrules/anti_dumping/legis/index_en.htm . 1. Yleiskatsaus lainsäädäntöön Polkumyyntiä, tukia ja suojatoimenpiteitä koskevat tutkimukset tehdään neuvoston perusasetusten mukaisesti. Valmisteluasiakirjassa esitetään katsaus voimassa olevaan lainsäädäntöön. Polkumyynnin ja tukien vastaisista perussäädöksistä käytetään jäljempänä nimitystä ’perusasetus’ tai ’perusasetukset’. 2. Peruskäsitteet Valmisteluasiakirjan 2 jaksossa esitellään kaupan suojakeinoja koskevissa tutkimuksissa käytettävää terminologiaa ja menettelyjä. 3. Kaupan suojakeinojen nykyaikaistaminen Komissio käynnisti lokakuussa 2011 kaupan suojakeinojen nykyaikaistamista koskevan aloitteen tutkiakseen, millä tavoin kaupan suojakeinojen nykyistä järjestelmää voitaisiin parantaa. Kuluneen vuosikymmenen aikana talousympäristö on muuttunut huomattavasti, mutta Euroopan unionin kaupan suojakeinoja koskevat säännöt ovat pysyneet olennaisilta osiltaan ennallaan vuodesta 2004, jolloin perusasetuksiin tehtiin viimeisimmät lainsäädännölliset muutokset. Komissio ottaa huomioon tämän taustan sekä yritysten tämänhetkiset vaikeat taloudelliset olosuhteet ja on päättänyt analysoida kaupan suojakeinoja koskevien nykyisten sääntöjen vahvuudet ja heikkoudet. Sen tarkoituksena on mukauttaa ja parantaa niitä tasapainoisella tavalla, joka hyödyttää kaikkia sidosryhmiä. Kartoittaakseen mahdollisia kehitettäviä osa-alueita komissio käynnisti keväällä 2012 julkisen kuulemisen. Valmistellessaan julkista kuulemista komissio otti huomioon sekä EU:n kaupan suojakeinojen arviointitutkimuksen tulokset (ks. jäljempänä) että asiantuntijoita haastattelemalla saadut tiedot. Nykyaikaistamishanke etenee, ja komission ehdotus annetaan aikaisintaan marras-joulukuussa 2012. Vuoden 2011 aikana riippumaton konsulttiyritys jatkoi Euroopan unionin kaupan suojakeinoja koskevaa arviointitutkimusta. Sitä koskeva loppuraportti julkaistiin vuoden 2012 alussa. Arvioinnin oli tarkoitus auttaa komissioita poliittisten toimiensa suunnittelussa tai tehostamisessa sekä niiden vaikutuksen seurannassa. Sen katsottiin myös parantavan kansalaisten mahdollisuuksia käyttää oikeuttaan tarkastella ja arvostella komission heidän puolestaan toteuttamia toimia ja toimintalinjoja sekä vaikuttaa niihin. 4. Maanlaajuinen markkinatalousasema Polkumyyntitutkimuksessa maata voidaan pitää täytenä markkinatalousmaana, jos se täyttää viisi kriteeriä, jotka on esitetty tämän kertomuksen liitteenä olevassa valmisteluasiakirjassa. Vuonna 2011 komission yksiköt jatkoivat neljän maanlaajuista markkinatalousasemaa koskevan pyynnön arviointia. Pyyntöjä oli esitetty yhteensä kuusi, ja ne oli saatu Kiinalta, Vietnamilta, Armenialta, Kazakstanilta, Mongolialta ja Valko-Venäjältä. Valko-Venäjää ja Armeniaa lukuun ottamatta kaikki maat toimittivat vuoden aikana lisätietoja pyyntöjensä tueksi. Pyyntöjen käsittely etenee eri tahtiin. Valko-Venäjän viranomaisten kanssa käytävät neuvottelut keskeytettiin jo vuonna 2010 maan poliittisen tilanteen vuoksi. Armenialle lähetettiin kesäkuussa 2010 lisäkysymyksiä, jotka koskivat kehitysaskeleita maan edistymisessä kohti markkinatalousasemaa. Vuoden 2011 loppuun mennessä Armenia ei kuitenkaan ollut toimittanut komissiolle uutta tietoa. Muut neljä hakijamaata jatkoivat markkinatalousasemaa koskevaa hakuprosessia ja ovat edenneet eri vaiheisiin markkinatalousasemaa koskevan viiden vaatimuksen täyttämisessä. Kiinan esittämän markkinatalousasemaa koskevan pyynnön tarkastelua jatkettiin muun muassa markkinatalousasemaa käsittelevän aihekohtaisen työryhmän 11. kokouksessa, joka pidettiin Brysselissä marraskuussa 2011. Työryhmän kokouksessa osapuolet keskustelivat Kiinan edistyksestä teollis- ja tekijänoikeuksien ja monopolien vastaisen lain alalla. Kiinan kansantasavallan kirjanpitokäytäntöjä koskeva tutkimus saatiin valmiiksi vuonna 2011. Valitettavasti tutkimuksen tulokset olivat niin vaillinaisia ja riittämättömiä, ettei Kiinan edistyksestä tällä alalla voitu tehdä luotettavia johtopäätöksiä. EU:n ja Vietnamin välisen markkinatalousasemaa käsittelevän työryhmän kokous pidettiin Brysselissä joulukuussa 2011. Vietnamin viranomaiset vastasivat komission kysymyksiin jäljellä olevista neljästä kriteeristä. Kokouksessa sovittiin, että Vietnam lähettää siinä esille otetuista asioista lisätietoja. Vuoden 2011 loppuun mennessä Vietnam ei ollut toimittanut komissiolle uutta tietoa. Kazakstanin viranomaisille lähetettiin helmikuussa 2011 verbaalinootti, joka koski viiteen markkinatalousaseman kriteeriin liittyviä ongelmia. Vuonna 2010 oli sovittu, että yhdessä Kazakstanin kanssa laaditaan etenemissuunnitelma, jonka mukaisesti toteutetaan seuraavat vaiheet kohti markkinatalousasemaa. Asia ei kuitenkaan edistynyt vuoden 2011 aikana. Mongolian viranomaisten kanssa pidettiin työryhmän kokous syyskuussa 2011 Ulaanbaatarissa. Siellä jaettiin tietoja ja keskusteltiin Mongolian edistymisestä markkinatalousaseman kriteerien täyttämisessä. 5. Tiedotus- ja viestintätoimet / kahdenvälinen yhteydenpito 5.1. Pienet ja keskisuuret yritykset Komissio julkaisi vuonna 2011 kertomuksen kaupan suojakeinoja soveltavien pk-yritysten kohtaamien vaikeuksien ratkaisemiseksi toteutettavista toimista. Siihen sisältyy lukuisia konkreettisia toimia, jotka olisi helppo toteuttaa pk-yritysten avustamiseksi nykyistä paremmin kaikilla kaupan suojatoimien aloilla ja joiden osalta jäsenvaltioiden kanssa on saavutettu tietynasteista lähentymistä. Asiakirja perustuu riippumattoman toimeksisaajan toteuttaman tutkimuksen tuloksiin, ja jäsenvaltiot keskustelivat siitä ja hyväksyivät sen vuoden 2011 aikana. Tutkimuksen tavoitteena oli kartoittaa, mitkä ovat pk-yritysten tarpeet EU:n 27 jäsenvaltiossa, kun ne tekevät kantelun tai osallistuvat kaupan suojakeinoja koskeviin tutkimuksiin tuojina, käyttäjinä tai viejinä kolmansien maiden vireillepanemissa tutkimuksissa, kun otetaan huomioon pk-yritysten suuri merkitys EU:n talouden kannalta ja vaikeudet, joita niillä on kaupan suojakeinoja koskeviin tutkimuksiin osallistumisessa. Kaupan suojakeinomenettelyjen monimutkaisuuden vuoksi perustettiin pk-yrityksille tarkoitettu kaupan suojakeinoihin keskittynyt yhteyspiste (Trade Defence Helpdesk). Se suunnattiin erityisesti pk-yrityksille niiden pienuuden ja hajanaisuuden vuoksi. Yhteyspisteen tehtävänä on käsitellä kaupan suojakeinoihin liittyviä sekä yleisiä että tapauskohtaisia kysymyksiä ja ongelmia erityisesti pk-yritysten kannalta. Osa kaupan suojakeinoja käsittelevästä verkkosivustosta on suunnattu pk-yrityksille, ja siellä ovat myös yhteyspisteen yhteystiedot. Vuonna 2011 yhteyspiste sai monia tietopyyntöjä, jotka kaikki käsiteltiin viipymättä. Pyynnöt liittyivät sekä menettelytapoihin että menettelyjen sisältöön. 5.2. Kahdenvälinen yhteydenpito/tiedotustoiminta – teollisuus ja kolmannet maat Tärkeän osan kaupan suojakeinoista vastaavien yksiköiden työstä muodostaa EU:n lainsäädännöstä ja kaupan suojakeinoja koskevasta toiminnasta tiedottaminen. Vuonna 2011 pidettiin kolmansien maiden virkamiehille tarkoitettu kaupan suojakeinoja koskeva seminaari. Lisäksi vuoden aikana joidenkin kolmansien maiden – kuten Kiinan, Korean, Turkin ja Australian – kanssa oli jonkin verran kahdenvälistä yhteydenpitoa, joka koski erilaisia kaupan suojakeinoihin liittyviä aiheita. Lisäksi vuonna 2011 järjestettiin useita kokouksia keskeisten sidosryhmien järjestöjen ja yritysten kanssa, muun muassa Business Europen ja Eurocommercen kanssa. 6. Kuulemismenettelystä vastaava neuvonantaja Vuosi 2011 oli kuulemismenettelystä vastaavan kauppapolitiikan pääosaston neuvonantajan viides täysi toimintavuosi sen jälkeen, kun hänen toimintansa käynnistyi huhtikuussa 2007. Neuvonantaja toimii riippumattomasti, ja hän kuuluu nykyään hallinnollisesti kauppapolitiikasta vastaavan komissaarin alaisuuteen. Vuonna 2011 neuvonantaja kuului hallinnollisesti kauppapolitiikan pääosastoon pääjohtajan alaisuuteen. Kuulemismenettelystä vastaavan neuvonantajan viralliset toimivaltuudet julkaistiin vuoden 2012 alussa[1]. Neuvonantajan päätehtävänä on taata puolustautumisoikeuksien tosiasiallinen toteutuminen Euroopan komission järjestämissä kauppaan liittyvissä menettelyissä. Puolustautumisoikeuksiin ei kuulu pelkästään oikeus tulla kuulluksi ja tutustua asiakirjoihin, vaan ne käsittävät myös laajemman oikeuksien kokonaisuuden. Oikeuksia kuvataan EU:n perusoikeuskirjassa seuraavasti: jokaisen i) ”oikeus tulla kuulluksi ennen kuin häntä vastaan ryhdytään yksittäiseen toimenpiteeseen, joka vaikuttaa häneen epäedullisesti”, ii) ”oikeus siihen, että unionin toimielimet, elimet ja laitokset käsittelevät hänen asiansa puolueettomasti, oikeudenmukaisesti ja kohtuullisessa ajassa” ja iii) ”oikeus tutustua häntä koskeviin asiakirjoihin ottaen huomioon oikeutetun luottamuksellisuuden, salassapitovelvollisuuden ja liikesalaisuuden vaatimukset”. Neuvonantaja antaa myös kauppapolitiikan pääosaston pääjohtajalle neuvoja sovellettavasta menettelystä sekä tarvittaessa muista seikoista, jotka tulevat esiin kauppaan liittyvissä menettelyissä. Kuulemismenettelystä vastaavalle neuvonantajalle tehtyjen pyyntöjen määrä on ollut kasvusuunnassa tehtävän perustamisesta alkaen vuonna 2007. Vuonna 2011 kuulemismenettelystä vastaava neuvonantaja toteutti 81 toimenpidettä 35:ssä kaupan suojatoimenpiteitä koskevassa tapauksessa ja järjesti 26 kuulemista, joista neljä oli yhteisiä kuulemisia sellaisille asianomaisten osapuolten ryhmille, joiden edut ovat samanlaisia. Toimenpiteitä pyysivät kolmansissa maissa toimivat vientiä harjoittavat tuottajat, unionin tuotannonala, käyttäjät ja tuojat sekä kolmansien maiden hallitukset. Neuvonantaja toteutti toimenpiteitä tutkimuksen kaikissa vaiheissa ja esitti komission yksiköille lukuisia suosituksia, joita suurimmaksi osaksi noudatettiin. Neuvonantajan suositusten pääasiallisena tarkoituksena on lujittaa sidosryhmien puolustautumisoikeuksia. Keskeiset kysymykset, joiden parissa neuvonantaja on vuonna 2011 työskennellyt, voidaan jakaa kolmeen ryhmään: i) tietojen ilmoittamisen sisältö ja laatu, ii) asiakirjojen saatavuus ja ei-luottamuksellisten asiakirjojen laatu ja iii) määrittämisiä, tuloksia ja päätelmiä koskevat erimielisyydet. 7. Yleiskatsaus polkumyyntiä, tukia ja suojatoimenpiteitä koskeviin tutkimuksiin ja toimenpiteisiin 7.1. Yleistä Vuoden 2011 lopussa EU:ssa oli voimassa 117 polkumyyntitoimenpidettä (ks. liite O) ja 10 tukien vastaista toimenpidettä (ks. liite P). Polkumyynnin ja tukien vastaiset toimenpiteet vuonna 2011 koskivat 0,25 prosenttia kokonaistuonnista Euroopan unioniin. Jäljempänä olevista aiheista kerrotaan tarkemmin tämän kertomuksen liitteenä olevassa valmisteluasiakirjassa. Otsikoiden yhteyteen on merkitty viitteet valmisteluasiakirjan liitteisiin. 7.2. Uudet tutkimukset (ks. liitteet A–E ja N) Vuonna 2011 aloitettiin 21 tutkimusta[2]. Väliaikaiset tullit otettiin käyttöön 10 menettelyssä. Lopullisia tulleja päädyttiin asettamaan 13 tapauksessa. Ilman toimenpiteiden käyttöönottoa päätettiin 11 tutkimusta. Lisäksi 21 toimenpiteen voimassaolo päättyi automaattisesti niiden viiden vuoden soveltamisajan päätyttyä. 7.3. Tarkastelut Tarkasteluihin liittyvät tutkimukset muodostavat edelleen merkittävän osan kaupan suojakeinoista vastaavien yksiköiden työstä. Vuosina 2007–2011 niiden osuus kaikista vireille pannuista tutkimuksista oli 63 prosenttia. Tilastotiedot vuosilta 2007-2011 esitetään valmisteluasiakirjan taulukossa 2. 7.3.1. Toimenpiteiden voimassaolon päättymistä koskevat tarkastelut (ks. liite F) Perusasetusten 11 artiklan 2 kohdassa ja 18 artiklassa säädetään, että toimenpiteiden voimassaolo päättyy viisi vuotta niiden käyttöönoton jälkeen, ellei toimenpiteiden voimassaolon päättymistä koskeva tarkastelu osoita, että ne olisi pidettävä voimassa alkuperäisessä muodossaan. Vuonna 2011 aloitettiin kahdeksan toimenpiteiden voimassaolon päättymistä koskevaa tarkastelua. Kahdeksan tarkastelua päätettiin vahvistamalla tulli vielä viiden vuoden ajaksi. Neljä tarkastelua päätettiin toimenpiteiden lakkauttamiseen. 7.3.2. Välivaiheen tarkastelut (ks. liite G) Perusasetusten 11 artiklan 3 kohdassa ja 19 artiklassa säädetään mahdollisuudesta tarkastella toimenpiteitä uudelleen niiden voimassaoloaikana. Tarkastelut voidaan rajoittaa polkumyynnin tai tukien taikka vahingon tarkasteluun. Vuonna 2011 pantiin vireille yhteensä yhdeksän välivaiheen tarkastelua. Seitsemän välivaiheen tarkastelua päätettiin vahvistamalla tulli tai muuttamalla sitä. Viisi välivaiheen tarkastelua päätettiin toimenpiteiden lakkauttamiseen. 7.3.3. Muut välivaiheen tarkastelut (ks. liite H) Vuonna 2011 pantiin vireille kaksi muuta tarkastelua, jotka eivät kuulu perusasetusten 11 artiklan 3 kohdan eivätkä 19 artiklan soveltamisalaan. 7.3.4. Uuden viejän tarkastelut (ks. liite I) Perusasetusten 11 artiklan 4 kohdassa ja 20 artiklassa säädetään ”uutta viejää” koskevista tarkasteluista ja ”nopeutetuista” tarkasteluista, joiden avulla voidaan määrittää yksilöllinen polkumyyntimarginaali tai yksilöllinen tasoitustulli sellaisille kyseisen viejämaan uusille viejille, jotka eivät vieneet tuotetta tutkimusajanjakson aikana. Näiden viejien on osoitettava, että ne ovat todellisia uusia viejiä ja että ne ovat tosiasiallisesti aloittaneet viennin Euroopan unioniin tutkimusajanjakson jälkeen. Tällöin niille voidaan määrittää yksilöllinen tulli, joka on yleensä pienempi kuin koko maata koskeva tulli. Vuonna 2011 aloitettiin kaksi uuden viejän tarkastelua. 7.3.5. Absorptiotutkimukset (ks. liite J) Jos on olemassa riittävä näyttö siitä, että vientihinnat ovat alkuperäisen tutkimusajanjakson jälkeen ja joko ennen toimenpiteiden käyttöönottoa tai sen jälkeen laskeneet tai että kyseisen Euroopan unioniin tuodun tuotteen jälleenmyyntihinnat tai myöhemmät myyntihinnat eivät ole muuttuneet tai eivät ole muuttuneet riittävästi, voidaan käynnistää erityinen ”absorptiotutkimus”. Sillä selvitetään, onko toimenpiteellä ollut vaikutusta edellä mainittuihin hintoihin. Alempien myyntihintojen ottamiseksi huomioon voidaan laskea polkumyyntimarginaalit uudelleen ja korottaa tullia. Mahdollisuudesta absorptiotutkimuksen tekemiseen säädetään perusasetusten 12 artiklassa ja 19 artiklan 3 kohdassa. Vuonna 2011 ei pantu vireille eikä päätetty yhtään absorptiotutkimusta. 7.3.6. Kiertämistä koskevat tutkimukset (ks. liite K) Perusasetusten 13 ja 23 artiklassa säädetään mahdollisuudesta aloittaa tutkimukset uudelleen, jos esitetään näyttöä siitä, että toimenpiteitä kierretään. Vuonna 2011 pantiin vireille kolme tällaista tutkimusta. Päätökseen saatiin neljä kiertämistä koskevaa tutkimusta, jossa toimenpiteitä laajennettiin, ja kaksi tutkimusta päätettiin ilman toimenpiteen laajentamista. 7.4. Suojatoimenpidetutkimukset (ks. liite L) Vuonna 2011 ei pantu vireille yhtään suojatoimenpidetutkimusta. Yksi suojatoimenpidetutkimus, joka oli pantu vireille vuonna 2010, päätettiin ilman toimenpiteiden käyttöönottoa. 8. Polkumyynnin ja tukien vastaisten toimenpiteiden soveltaminen 8.1. Toimenpiteiden seuranta Voimassa oleviin toimenpiteisiin kohdistuvissa seurantatoimissa keskityttiin neljään tärkeimpään alaan: 1) petosten estämiseen; 2) kauppavirtojen ja markkinoiden muutosten seuraamiseen; 3) toiminnan tehostamiseen soveltuvin keinoin ja 4) sääntöjenvastaisiin käytäntöihin puuttumiseen. Näiden toimien ansiosta kaupan suojakeinoista vastaavat yksiköt pystyivät toimimaan ennakoivasti yhteistyössä jäsenvaltioiden kanssa ja varmistamaan kaupan suojatoimenpiteiden moitteettoman soveltamisen Euroopan unionissa. 8.2. Sitoumusten valvonta (ks. liitteet M ja Q) Sitoumusten valvonta kuuluu soveltamistoimiin, sillä sitoumukset ovat yksi polkumyynnin ja tukien vastaisten toimenpiteiden muoto. Komissio hyväksyy ne, jos se on vakuuttunut siitä, että polkumyynnin tai tukien aiheuttama vahinko voidaan poistaa niiden avulla tehokkaasti. Vuoden 2011 alussa sitoumuksia oli voimassa 22. Vuonna 2011 sitoumukset muuttuivat seuraavasti: viiden yrityksen sitoumusten voimassaolo lakkasi toimenpiteiden voimassaolon päättymisen tai kumoamisen johdosta ja yhden yrityksen sitoumukset hyväksyttiin. Vuoden 2011 lopussa voimassa oli näin ollen yhteensä 18 sitoumusta. 9. Palautukset (ks. liite U) Perusasetusten 11 artiklan 8 kohdan ja 21 artiklan 1 kohdan mukaisesti tuoja voi pyytää kannettujen tullien palautusta, jos osoitetaan, että polkumyynti- tai tukimarginaali on poistettu tai sitä on alennettu voimassa olevaa tullia alemmalle tasolle. Vuonna 2011 jätettiin 26 uutta palautushakemusta. Vuoden 2011 lopussa oli käynnissä 12 tutkimusta, jotka kattoivat 18 pyyntöä. Vuonna 2011 komission päätöksiä hyväksyttiin 24 kappaletta: niistä 12:ssa myönnettiin osittainen palautus ja 12:ssa hylättiin palautuspyyntö. Seitsemän pyyntöä peruutettiin. 10. Muutoksenhaku: unionin tuomioistuimen ja unionin yleisen tuomioistuimen tuomiot Unionin tuomioistuin ja unionin yleinen tuomioistuin antoivat vuonna 2011 yhdeksän tuomiota, jotka liittyivät polkumyynnin tai tukien vastaisiin menettelyihin. Valmisteluasiakirjassa esitetään tiivistelmä joistakin tuomioista. Vuonna 2011 pantiin vireille 16 uutta asiaa, 12 unionin yleisessä tuomioistuimessa ja neljä unionin tuomioistuimessa. Valmisteluasiakirjan liitteessä S esitetään luettelo vuoden 2011 lopussa unionin yleisessä tuomioistuimessa tai unionin tuomioistuimessa edelleen vireillä olleista polkumyyntiin tai tukiin liittyvistä tapauksista. 11. Toiminta Maailman kauppajärjestössä (WTO) 11.1. Polkumyyntiä, tukia ja suojatoimenpiteitä koskevien riitojen ratkaiseminen Maailman kauppajärjestössä (WTO) WTO:lla on käytössään järjestelmällinen menettely WTO-sopimusten soveltamista koskevien riitojen ratkaisemiseksi jäsenten välillä. WTO:n valituselin antoi heinäkuussa 2011 raportin riitojenratkaisutapauksessa, jonka Kiina oli pannut vireille EU:ta vastaan ja joka koski polkumyynnin vastaisia toimenpiteitä tiettyjen Kiinasta peräisin olevien rauta- ja teräskiinnittimien tuonnissa. Kyseessä oli ensimmäinen Kiinan EU:ta vastaan vireille panema WTO-riitautus sen liityttyä WTO:hon vuonna 2001. WTO:n paneeli oli toimittanut raporttinsa WTO:n jäsenille joulukuussa 2010, ja maaliskuussa 2011 EU valitti eräistä paneelin raportin näkökohdista. Valituselin antoi raporttinsa heinäkuussa 2011 ja riitojenratkaisuelin hyväksyi sen kokouksessaan 28. heinäkuuta 2011. Vaikka paneeli ja valituselin hylkäsivät suurimman osan Kiinan kiinnittimiä koskevasta asetuksesta esittämistä väitteistä, eräiden asetuksen osien katsottiin olevan WTO:n sääntöjen vastaisia. Paneeli ja valituselin totesivat, että perusasetuksen 9 artiklan 5 kohta on ristiriidassa WTO:n polkumyyntisopimuksesta Euroopan unionille johtuvien velvoitteiden kanssa. Euroopan unioni ilmoitti syyskuussa 2011 WTO:n riitojenratkaisuelimelle, että se aikoo panna riitojenratkaisuelimen tässä kiistassa esittämät suositukset ja päätökset täytäntöön WTO-velvoitteitaan kunnioittaen. Komissio ehdotti helmikuussa 2012 Euroopan parlamentille ja neuvostolle polkumyyntiä koskevan perusasetuksen muuttamista riitojenratkaisuelimen tuomion huomioon ottamiseksi[3]. WTO:n paneeli antoi lokakuussa 2011 raporttinsa kiistasta, joka liittyi polkumyynnin vastaisiin toimenpiteisiin, jotka koskivat tiettyjä Kiinasta peräisin olevia nahkajalkineita. Paneeli oli perustettu toukokuussa 2010. Paneeli päätteli, että ylivoimaisesti suurimmassa osassa tarkastelluista kysymyksistä EU oli toiminut täysin WTO:n sääntöjen mukaisesti. Paneeli vahvisti päätelmät, jotka oli tehty kiinnittimiä koskeneessa kiistassa perusasetuksen 9 artiklan 5 kohdan osalta. Koska jalkineiden tuontiin sovellettavien toimenpiteiden määräämisestä annettujen asetusten voimassaolo päättyi maaliskuussa 2011, paneeli päätteli, ettei ollut perusteita antaa suositusta jo päättyneiden toimenpiteiden saattamisesta yhdenmukaiseksi sopimuksen kanssa riitojen ratkaisemista koskevan sopimuksen 19 artiklan 1 kohdan mukaisesti. Paneeli kuitenkin suositteli, että Euroopan unioni saattaa perusasetuksen 9 artiklan 5 kohdan WTO-sopimuksista Euroopan unionille johtuvien velvoitteiden mukaiseksi. 11.2. Muut WTO-toimet Dohan kehitysohjelman säännöistä neuvottelevan ryhmän puheenjohtaja käynnisti vuonna 2011 epävirallisista monenkeskisistä kuulemisista koostuvan prosessin eri aiheista, joiden käsittelyä katsottiin olevan tarpeen jatkaa jäsenien välillä vielä olevien näkemyserojen kaventamiseksi. Prosessin tuloksena jakeluun toimitettiin uusi polkumyynnin sääntöjä koskeva teksti, jossa tuotiin esiin aloja, joilla on lähennytty, mutta myös ratkaisematta olevia ongelmakysymyksiä. Tukia yleensä ja kalastusalan tukia koskevissa neuvotteluissa saavutettua edistystä sen sijaan käsiteltiin raportissa (WTO:n asiakirja TN/RL/W/254, 21. huhtikuuta 2011). Näissä asiakirjoissa annettiin täsmällinen kuva kyseisten alojen neuvottelutilanteesta, mutta jälkimmäisten osalta ei onnistuttu etenemään vuonna 2011, osittain Dohan kehitysohjelmaa koskevien neuvottelujen kokonaistilanteen vuoksi. Puheenjohtaja Francisin erottua tehtävästään jäsenten kesken päästiin yhteisymmärrykseen suurlähettiläs McCookin (Jamaika) nimittämisestä säännöistä neuvottelevan ryhmän puheenjohtajaksi. Hänen nimityksensä vahvistettiin helmikuussa 2012 pidetyssä virallisessa kokouksessa. Tekninen ryhmä, joka on neuvotteluryhmän alaryhmä, kokoontui kahdesti (helmikuussa ja huhtikuussa 2012). Samanaikaisesti komission yksiköt osallistuivat polkumyyntiä, tukia ja tasoitustoimenpiteitä käsittelevien komiteoiden tavanomaiseen työhön. Komiteat kokoontuivat kahdesti sääntömääräisiin kokouksiin tarkastelemaan ilmoituksia ja käsittelemään erityisen merkittäviä asioita. Päätelmät Vireille pantujen tapausten määrä kasvoi vuonna 2011 edelliseen vuoteen verrattuna, samoin kuin käyttöön otettujen lopullisten toimenpiteiden määrä. Myös ilman toimenpiteiden käyttöönottoa päätettyjen tutkimusten määrä kasvoi hieman, kun taas käyttöön otettujen väliaikaisten toimenpiteiden määrä supistui lähes neljänneksellä edelliseen vuoteen verrattuna. Tarkastelut ovat edelleenkin huomattava osa yksiköiden tekemästä työstä, vaikka vireille pantujen tarkastelujen lukumäärä laskikin lähes kuudenneksella vuoden 2010 lukuihin verrattuna. Loppuun saatettujen tarkastelujen määrä kasvoi huomattavasti vuodesta 2010. Lopuksi on tarpeen muistaa, että vuonna 2011 voimassa olleet kaupan suojatoimenpiteet vaikuttivat vain 0,25 prosenttiin kokonaistuonnista. Tämä kertoo siitä, että EU käyttää näitä välineitä maltillisesti ja sääntöjen mukaisesti. [1] EUVL L 107, 19.4.2012, s. 5. [2] Valmisteluasiakirjan taulukossa 1 esitetään tilastotietoja vuosina 2007–2011 perusasetusten 5 ja 10 artiklan mukaisesti vireille pannuista uusista tutkimuksista. [3] COM(2012) 41 final.